จอห์น มาร์แชลล์

**จอห์น มาร์แชลล์** (; 24 กันยายน ค.ศ. 1755 – 6 กรกฎาคม ค.ศ. 1835) เป็นรัฐบุรุษและนักนิติศาสตร์ชาวอเมริกัน และเป็นบิดาผู้ก่อตั้งสหรัฐที่ทำหน้าที่เป็นประธานศาลสูงสุดสหรัฐคนที่ 4 ตั้งแต่ ค.ศ. 1801 จนกระทั่งการเสียชีวิตของเขาในปี ค.ศ. 1835 โดยยังคงเป็นประธานศาลสูงสุดที่ทำหน้าที่อยู่นานที่สุดในประวัติศาสตร์ของศาลสูงสุดสหรัฐ และได้รับการยกย่องว่าเป็นหนึ่งในผู้พิพากษาที่ทรงอิทธิพลที่สุดที่เคยทำหน้าที่มาก่อน ก่อนที่เขาจะขึ้นดำรงตำแหน่งในศาล เขาเคยทำหน้าที่เป็นรัฐมนตรีว่าการกระทรวงการต่างประเทศสหรัฐในรัฐบาลประธานาธิบดีจอห์น แอดัมส์ และผู้แทนราษฎรสหรัฐจากรัฐเวอร์จิเนีย ทำให้เขาเป็นหนึ่งในชาวอเมริกันไม่กี่คนที่เคยดำรงตำแหน่งในทั้งสามฝ่ายของรัฐบาลกลางสหรัฐ

มาร์แชลล์เกิดเมื่อ ค.ศ. 1755 ที่เจอร์มันทาวน์ ในอาณานิคมเวอร์จิเนียของบริติชอเมริกา ต่อมาหลังสงครามปฏิวัติอเมริกาเริ่มต้น เขาเข้าร่วมกองทัพภาคพื้นทวีปและออกรบในหลายสมรภูมิ ในช่วงปลายของสงคราม เขาได้รับอนุญาตให้ประกอบวิชาชีพทนายความและได้รับเลือกเป็นสมาชิกสภาผู้แทนราษฎรแห่งรัฐเวอร์จิเนีย เขาสนับสนุนการให้สัตยาบันรัฐธรรมนูญสหรัฐฯ และยังมีบทบาทสำคัญในการให้สัตยาบันเอกสารดังกล่าวของรัฐเวอร์จิเนีย ตามคำขอของประธานาธิบดีแอดัมส์ เขาเดินทางไปฝรั่งเศสในปี ค.ศ. 1797 เพื่อช่วยเจรจายุติการโจมตีเรือสินค้าของสหรัฐ ในเหตุการณ์ที่ภายหลังเรียกว่ากรณีเอกซ์วายแซด รัฐบาลฝรั่งเศสปฏิเสธที่จะเปิดการเจรจา เว้นแต่สหรัฐอเมริกาจะยอมจ่ายสินบน และเมื่อเขากลับจากฝรั่งเศส เขาก็ได้เป็นหัวหน้าพรรคสหพันธรัฐในสภาคองเกรส เขาได้รับแต่งตั้งเป็นรัฐมนตรีว่าการกระทรวงการต่างประเทศสหรัฐในปี ค.ศ. 1800 หลังการปฏิรูปคณะรัฐมนตรี และกลายเป็นบุคคลสำคัญในรัฐบาลของแอดัมส์

ในปี ค.ศ. 1801 แอดัมส์ได้แต่งตั้งมาร์แชลล์ให้ดำรงตำแหน่งในศาลสูงสุดสหรัฐ มาร์แชลล์กลายเป็นบุคคลสำคัญของศาลอย่างรวดเร็ว เนื่องมาจากอิทธิพลส่วนตัวที่เขามีกับผู้พิพากษาคนอื่น ๆ ภายใต้การนำของเขา ศาลเลิกใช้วิธีอ่านคำวินิจฉัยทีละคน และหันมาออกคำวินิจฉัยเสียงข้างมากฉบับเดียวที่กำหนดกฎเกณฑ์อย่างชัดเจน คดีระหว่างมาร์เบอรีกับแมดิสันในปี ค.ศ. 1803 เป็นคดีสำคัญคดีแรกที่ขึ้นสู่การพิจารณาของศาลสูงสุดภายใต้การนำของเขา ในความเห็นของเขาสำหรับศาล มาร์แชลล์ยึดมั่นในหลักการการตรวจสอบทางตุลาการ โดยที่ศาลสามารถยกเลิกกฎหมายของรัฐบาลกลางและของรัฐได้หากกฎหมายเหล่านั้นขัดแย้งกับรัฐธรรมนูญ คำวินิจฉัยของมาร์แชลช่วยหลีกเลี่ยงการเผชิญหน้ากับฝ่ายบริหาร ซึ่งขณะนั้นนำโดยประธานาธิบดีทอมัส เจฟเฟอร์สันจากพรรคสาธารณรัฐประชาธิปไตย การที่มาร์แชลวางหลักการตรวจสอบโดยศาลโดยหลีกเลี่ยงความขัดแย้งระหว่างฝ่ายอำนาจ ช่วยเสริมสร้างหลักการแยกใช้อำนาจ และทำให้ฝ่ายตุลาการของสหรัฐมีฐานะเป็นองค์กรอิสระ เท่าเทียมกับฝ่ายบริหารและนิติบัญญัติอย่างมั่นคง

หลังจากปี ค.ศ. 1803 คำตัดสินสำคัญ ๆ จำนวนมากที่ออกโดยศาลภายใต้การนำของมาร์แชลล์ได้ยืนยันอำนาจสูงสุดของรัฐบาลกลางและรัฐธรรมนูญของรัฐบาลกลางเหนือรัฐต่าง ๆ ในคดีระหว่างเฟลตเชอร์กับเพล็กและคดีระหว่างวิทยาลัยดาร์ตมัธกับวูดเวิร์ด ศาลได้ตัดสินให้การกระทำของรัฐเป็นโมฆะ เนื่องจากละเมิดบทบัญญัติว่าด้วยสัญญา (Contract Clause) คำตัดสินของศาลในคดีระหว่างแม็กคัลลอกกับแมรีแลนด์ยืนยันความชอบด้วยรัฐธรรมนูญของธนาคารแห่งที่สองของสหรัฐ และกำหนดหลักการที่ว่ารัฐต่าง ๆ ไม่สามารถเก็บภาษีจากสถาบันของรัฐบาลกลางได้ คดีระหว่างมาร์ตินกับฮันเตอส์เลสซีและคดีระหว่างโคเฮนส์กับรัฐเวอร์จิเนียวางหลักว่าศาลสูงสุดมีอำนาจรับอุทธรณ์จากศาลของมลรัฐได้ทั้งในคดีแพ่งและคดีอาญา ในคดีระหว่างวอร์เซสเตอร์กับรัฐจอร์เจีย มาร์แชลล์ถือว่าธรรมนูญอาญาของรัฐจอร์เจียที่ห้ามมิให้ชาวอเมริกันที่ไม่ใช่ชนพื้นเมืองอยู่ในดินแดนของชนพื้นเมืองอเมริกันโดยไม่ได้รับใบอนุญาตจากรัฐนั้นขัดต่อรัฐธรรมนูญ มาร์แชลล์เสียชีวิตด้วยสาเหตุธรรมชาติในปี ค.ศ. 1835 และแอนดรูว์ แจ็กสันได้แต่งตั้งโรเจอร์ ทอนีย์ให้เป็นผู้สืบตำแหน่งต่อ

## อ้างอิง

หมวดหมู่:บุคคลที่เกิดในปี พ.ศ. 2298
หมวดหมู่:บุคคลที่เสียชีวิตในปี พ.ศ. 2378
หมวดหมู่:ชาวอเมริกันเชื้อสายสกอตแลนด์
หมวดหมู่:ชาวอเมริกันเชื้อสายอังกฤษ
หมวดหมู่:ประธานศาลสูงสุดสหรัฐ
หมวดหมู่:รัฐมนตรีว่าการกระทรวงการต่างประเทศของสหรัฐ
หมวดหมู่:ตระกูลมาร์แชลล์ (การเมือง)